Rapport se Suzanne vereer | Netwerk24
Rapport se Suzanne vereer
Deur Jaco Nel 22 Oktober 2017 00:15
Rapport is Donderdag vereer met drie Standard Bank Sikuvile-pryse vir sy ondersoekende joernalistiek en spotprente.
Suzanne Venter van Rapport is van jaar vereer met twee Sikuvile-toekennings. Foto: Deon Raath
Suzanne Venter, senior verslaggewer, is vereer vir haar werk oor die Life Esidimeni-skandaal. Sy is aangewys as die ondersoekende joernalis van die jaar en haar stories oor Esidimeni is ook aangewys as storie van die jaar.
Venter het verlede jaar 'n reeks van tien artikels geskryf waarin onthul is hoe psigiatriese pasiënte dood is nadat die gesondheidsdepartement hulle uit die sorg van die Esidimeni-sorgsentrums verwyder het om geld te bespaar. Meer as 100 van dié pasiënte is dood en Qedani Mahlangu, LUR vir gesondheid in Gauteng, het bedank. (Lees Venter se berig oor waar Ma­hlangu haar dié week bevind.)
Brandan Reynolds het met sy "skerp" spotprente vanjaar die bekende kunstenaar, Zapiro, stof in die oë geskop met sy kreatiewe sin vir humor. Foto: Elizabeth Sejake
Venter het vroeër vanjaar ook die Taco Kuiper-prys vir ondersoekende joernalistiek gewen vir dieselfde reeks berigte.
Die finaliste wat saam met Venter benoem was, is Mzilikazi wa Afrika van Sunday Times en Sipho Masondo van City Press.
Rapport se spotprenttekenaar, Brandan Reynolds, is aangewys as die spotprenttekenaar van die jaar vir sy werk in Rapport en Business Day.
Hy is beloon vir sy "skerp en kleurvolle" sin vir humor, asook vir sy uitsonderlike tegniese en kreatiewe vermoë, het die beoordelaars gesê.
Vanjaar se joernalis van die jaar is Sipho Masondo van Rapport se susterskoerant, City Press. Hanlie Retief, Rapport se profielskrywer, is benoem vir artikelskrywer van die jaar.